君山
作者：孫應威
朝代：宋

paragraphs: 君山盤結青雲梯，堂高更覺天象低。
橫江萬頃瑩玻璃，蓬瀛勝概從端倪。
幾欲收拾歸品題，分甘獨令倦攀躋。
使君領客佇沙堤，指點淮浙分東西。
神州三百塵埃迷，慨懷往昔重慘悽。
我聞王師臨青齊，虜穴已掃庭已犁。
志士毋必驚聞鷄，威儀喜見皆遺黎。
當頌中興鎸浯溪，說秦彊楚不復稽。